Diari Oficial de la Generalitat Valenciana


Sumari del DOGV 5122, del 26-10-2005 (2005/11603)

DECRET 149/2005, de 21 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2005/10/21/149/dof/vci/html**

### Dades del document

Número de DOGV
:   5122

Data del DOGV
:   26-10-2005

Secció del DOGV
:   I. DISPOSICIONS GENERALS

Número del document
:   2005/11254


Data del document
:   21-10-2005

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * Conselleria Agricultura, Pesca i Alimentació
    * reglament intern
    * legislació
    * administració regional

DECRET 149/2005, de 21 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació. [2005/11316]
  
La vigent organització de l'administració de la Generalitat va ser establida pels Decrets 6, 7 y 8/2004, de 26, 27 d'agost i 3 de setembre, del president de la Generalitat, i 131/2004, de 27 d'agost, del Consell de la Generalitat, establint el Decret 133/2004, de 3 de setembre, del Consell de la Generalitat, l'estructura orgànica bàsica de les conselleries.
  
Es considera necessari dictar una nova norma que modifique l'estructura bàsica de la Conselleria d'Agricultura, Pesca i Alimentació, establida actualment, a més de en les referències normatives citades en els Decrets 118/2003, d'11 de juliol, i 199/2003, de 3 d'octubre, del Consell de la Generalitat, incorporant aquelles modificacions que es consideren necessàries per a millorar el seu funcionament, determinant les funcions que s'atribuïxen als òrgans superiors i centres directius que la componen, així com el de les unitats administratives de superior rang que s'adscriuen a cada un d'estos.
  
Per tot això, de conformitat amb el que establixen els articles 35.f) i 70 de la Llei de Govern Valencià, a proposta del conseller d'Agricultura, Pesca i Alimentació i amb la deliberació prèvia del Consell de la Generalitat, en la reunió del dia 21 d'octubre de 2005,
  
DECRETE
  
TÍTOL I
  
Disposicions generals
  
Article 1. Competències de la Conselleria
  
La Conselleria d'Agricultura, Pesca i Alimentació és la competent en les matèries d'agricultura, ramaderia, pesca i alimentació, i té a càrrec seu la direcció i execució de la política del Consell de la Generalitat en les esmentades matèries.
  
Article 2. Estructura orgànica bàsica
  
La Conselleria d'Agricultura, Pesca i Alimentació s'estructura en els següents òrgans superiors i directius:
  
a) Secretaria Autonòmica d'Agricultura i Desenrotllament Rural.
  
b) Subsecretaria.
  
c) Direcció General d'Investigació, Desenrotllament i Innovació Agropecuària.
  
d) Direcció General de Regadius i Infraestructures Agràries.
  
e) Direcció General de Desenrotllament Rural i Cooperativisme.
  
f) Direcció General de Pesca i Alimentació.
  
Article 3. Suplències
  
En els casos d'absència o malaltia del titular del departament, s'aplicarà el que disposa l'apartat 1.i) de l'article 16 de la Llei de Govern Valencià. Fins que es resolga la substitució, les seues funcions com a titular del departament seran exercides temporalment pels titulars de la Secretaria Autonòmica, a excepció d'aquelles que li corresponen com a membre del Consell de la Generalitat. En cas d'absència, vacant o malaltia del titular de la Secretaria Autonòmica, el conseller serà substituït pel subsecretari i pels directors generals, seguint l'ordre de prelació establit en l'article anterior.
  
Este ordre s'aplicarà així mateix, als efectes de la substitució, per a la Secretaria Autonòmica, Subsecretaria i Direccions Generals.
  
Allò que establixen els paràgrafs anteriors s'entén sense perjuí del que, si és el cas, dispose el conseller mitjançant una resolució.
  
TÍTOL II
  
De l'estructura i funcions dels òrgans superiors,
  
directius i servicis centrals de la conselleria
  
CAPÍTOL I
  
Del conseller
  
Article 4. El conseller
  
El conseller d'Agricultura, Pesca i Alimentació és l'autoritat jeràrquica superior de la Conselleria. Davall d'esta se situen els òrgans superiors i directius de la Conselleria, així com els organismes públics que s'hi adscriuen.
  
El conseller exercix totes les atribucions conferides per la Llei de Govern Valencià, així com qualsevol altra que li atorgue l'ordenament jurídic, en l'àmbit competencial assignat a la Conselleria d'Agricultura, Pesca i Alimentació.
  
Article 5. Gabinet del conseller
  
Directament dependent del titular del departament, el Gabinet del conseller actua com a òrgan de suport i assistència immediata al mateix.
  
Article 6. Consell de Direcció
  
1. El Consell de Direcció és l'òrgan col'legiat d'assessorament i assistència al conseller en l'elaboració, coordinació i execució del programa d'actuacions del departament. Davall la presidència del titular de la Conselleria, el Consell de Direcció està integrat pel titular de la Secretaria Autonòmica, la Subsecretaria, les Direccions Generals i el director del Gabinet del conseller, que exercirà la secretaria del Consell.
  
2. A les sessions del Consell de Direcció podran assistir, a més, els directors, caps o responsables de centres, òrgans, unitats o ens adscrits al departament, quan el conseller ho estime convenient.
  
3. El Consell de Direcció es pot reunir en ple o en comissions. Es podran constituir totes les comissions que acorde el titular del departament, qui determinarà els membres que hagen d'integrar-les i designarà les persones que hagen d'exercir la presidència i la secretaria, sense perjuí que exercisca la facultat de presidir-les personalment.
  
4. Igualment, el conseller pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a concretar matèries o assumptes específics, amb la composició que en cada cas determine.
  
Article 7. Oficina Estratègica Agrària
  
Directament dependent del conseller, l'Oficina Estratègica Agrària, amb el rang d'àrea, és l'encarregada de:
  
1. Coordinar, impulsar i fer un seguiment de l'execució de les accions estratègiques de la Conselleria.
  
2. Informar els representants dels diferents sectors productius del sistema agroalimentari de la Comunitat Valenciana, i establir el marc de col'laboració i participació en relació amb les estratègies agràries europees, nacionals i valencianes.
  
3. Realitzar informes, anàlisi i valoracions sobre diferents aspectes de la política agrària de la Unió Europea, de la resta del món, d'Espanya i de la Comunitat Valenciana.
  
CAPÍTOL II
  
De la Secretaria Autonòmica d'Agricultura
  
i Desenrotllament Rural
  
Secció primera
  
Disposicions generals
  
Article 8. El secretari autonòmic d'Agricultura i Desenrotllament Rural
  
Davall la dependència directa del conseller, al secretari autonòmic d'Agricultura i Desenrotllament Rural, òrgan superior de la Conselleria, li correspon dirigir i coordinar els centres directius que s'adscriguen davall la seua dependencia, així com les unitats integrades en estos, exercint les següents funcions executives:
  
1. Impulsar i coordinar la consecució dels programes i l'execució dels projectes que exercixen els centres directius que estan davall la seua dependència, controlant i supervisant el compliment dels seus objectius.
  
2. Resoldre els recursos que s'interposen contra les resolucions dels centres directius que estan davall la seua dependència i els actes del qual no esgoten la via administrativa.
  
3. Qualssevol altres que li atribuïsca la vigent legislació o se li assignen reglamentàriament.
  
Secció segona
  
Nivell directiu de la Secretaria Autonòmica
  
d'Agricultura i Desenrotllament Rural
  
Article 9. Nivells directius
  
La Secretaria Autonòmica d'Agricultura i Desenrotllament Rural s'estructura en els següents nivells directius:
  
- Direcció General d'Investigació, Desenrotllament i Innovació Agropecuària.
  
- Direcció General de Regadius i Infraestructures Agràries.
  
- Direcció General de Desenrotllament Rural i Cooperativisme.
  
- Direcció General de Pesca i Alimentació.
  
Article 10. Funcions de les Direccions Generals
  
Els directors generals, davall la dependència del secretari autonòmic d'Agricultura i Desenrotllament Rural, exerciran les funcions següents:
  
1. Disposar tot allò que concernix al règim intern dels servicis de la seua direcció i resoldre els respectius expedients, quan no siga competència del conseller, secretari autonòmic d'Agricultura i Desenrotllament Rural o subsecretari.
  
2. Dirigir i gestionar els servicis i resoldre els assumptes que tinguen assignats.
  
3. Vigilar, fiscalitzar i supervisar el funcionament de totes les dependències a càrrec seu.
  
4. Proposar als òrgans superiors la resolució que estime procedent en assumptes que siguen de la seua competència i la tramitació dels quals corresponga a la Direcció General.
  
5. Establir el règim intern de les oficines dependents d'estos.
  
6. Elevar anualment als seus òrgans superiors un informe sobre el funcionament, cost i rendiment dels servicis a càrrec seu, proposant les modificacions que li assignen les lleis, reglaments o òrgans superiors.
  
Article 11. Direcció General d'Investigació, Desenrotllament i Innovació Agropecuària
  
1. La Direcció General d'Investigació, Desenrotllament i Innovació Agropecuària serà competent per a la proposta, desenrotllament i execució de la política de la Conselleria en matèria d'investigació, experimentació, capacitació, transferència de tecnologia, sanitat vegetal i control de la qualitat dels productes agraris, així com de la producció i sanitat animal.
  
L'adscripció a la Conselleria d'Agricultura, Pesca i Alimentació de l'Institut Valencià d'Investigacions Agràries, prevista en l'article 1 de la Llei de 4/1991, de 13 de març, de la Generalitat, es realitzarà a través d'esta Direcció General.
  
2. L'Àrea de Protecció Agroalimentària coordinarà i dirigirà les activitats de la Direcció General en matèria de protecció, prevenció i certificació fitosanitària, així com de la inspecció, verificació i anàlisi dels productes agroalimentaris i dels mitjans de producció agraris.
  
3. L'Àrea de Ramaderia coordinarà i dirigirà les activitats de la Direcció General en matèria d'ordenació, desenrotllament i millora de les produccions ramaderes, així com de la sanitat animal.
  
Article 12. Direcció General de Regadius i Infraestructures Agràries
  
1. La Direcció General de Regadius i Infraestructures Agràries serà competent per a la proposta, desenrotllament i execució de la política d'infraestructures i estructures agràries, i la millora de la utilització dels recursos naturals, especialment de l'aigua per al reg.
  
2. L'Àrea de Modernització d'Infraestructures Agràries coordinarà i dirigirà les funcions pròpies de la Direcció General en esta matèria.
  
Article 13. Direcció General de Desenrotllament Rural i Cooperativisme
  
1. La Direcció General de Desenrotllament Rural i Cooperativisme serà competent per a la proposta, desenrotllament i execució de la política de la Conselleria en matèria de desenrotllament rural, cooperativisme, relacions agràries i promoció comarcal.
  
2. L'Àrea de Desenrotllament Rural i Relacions Agràries coordinarà i dirigirà les funcions de la Direcció General en matèria de desenrotllament rural, cooperativisme i relacions agràries.
  
Article 14. Direcció General de Pesca i Alimentació
  
1. La Direcció General de Pesca i Alimentació serà competent per a la proposta, de-senrotllament i execució de la política de la Conselleria en matèria de pesca marítima, indústries i qualitat agroalimentària.
  
2. L'Àrea de Pesca Marítima dirigirà i coordinarà les funcions assignades a la Direcció General en l'esmentada matèria.
  
3. L'Institut de Qualitat Agroalimentaria, amb el rang d'àrea, dirigirà i coordinarà les funcions assignades a la Direcció General en matèria de promoció de la qualitat i comerç agroalimentari.
  
CAPÍTOL III
  
De la subsecretaria
  
Article 15
  
1. Davall la directa dependència del conseller, la Subsecretaria realitzarà la inspecció de tots els servicis del seu àmbit, ostentant la direcció de tot el seu personal.
  
La Subsecretaria dirigix i coordina les funcions corresponents a la gestió administrativa, gestió econòmica i pressupostària, supervisió de projectes, informàtica, organització, règim jurídic, auditoria interna de l'organisme pagador, relacions amb la Unió Europea, estudis i estadística agrària. Així mateix li competix la realització de funcions en matèria de foment agrari, en particular les relatives a la protecció de rendes agràries, mercats agraris, garantia agrària, ajudes estructurals i sostenibilitat agrària.
  
En particular realitzarà les funcions següents:
  
a) Elaborar projectes o plans d'actuació i programes de necessitats de la Conselleria.
  
b) Prestar assistència tècnica al conseller, secretari autonòmic d'Agricultura i Desenrotllament Rural i directors generals en tot allò que es requerisca.
  
c) Informar el personal directiu de la Conselleria de la procedència legal i la viabilitat econòmica dels seus programes d'actuacions.
  
d) Informar dels assumptes que el conseller haja de sotmetre al Consell de la Generalitat o al president de la Generalitat.
  
e) Proposar la reforma que s'encamine a millorar i perfeccionar els servicis dels distints centres de la Conselleria, i preparar allò relatiu a la seua organització i mètode de treball, atenent principalment als seus costos i rendiments.
  
f) Proposar normes generals sobre adquisició de material i totes les disposicions que afecten el funcionament dels servicis.
  
g) Preparar compilacions de les disposicions vigents que afecten el Consell de la Generalitat, proposar les refoses i revisions de textos legals que es consideren oportunes i cuidar de les publicacions tècniques, periòdiques o no, de la Conselleria.
  
h) Dirigir i facilitar la formació d'estadístiques sobre les matèries de competència del Consell de la Generalitat, en allò que afecte a cada conselleria, en col'laboració amb l'Institut Nacional d'Estadística o altres organismes que es consideren convenients.
  
i) Dirigir i supervisar la gestió de la Secretaria General Administrativa.
  
j) Qualsevol altra competència que siga inherent als servicis comuns de la Conselleria, segons els casos, i les que li siguen atribuïdes per la normativa vigent.
  
k) Sense perjuí de la superior direcció del departament, atribuïda al conseller, exercirà les funcions de direcció i de control de l'organisme pagador per al pagament de les despeses previstes en l'article 3 del Reglament (CEE) 729/1970, en els termes previstos en el Decret 178/1996, de 2 d'octubre, del Consell de la Generalitat.
  
2. Dependent de la Subsecretaria, la Secretaria General Administrativa prestarà suport directe al titular de la Subsecretaria i, davall la seua autoritat, atendrà tots els servicis generals del departament. Singularment, coordinarà i dirigirà les actuacions en matèria de gestió administrativa, personal, contractació, assumptes generals, gestió econòmica i pressupostària, informàtica i supervisió de projectes.
  
3. El Gabinet Tècnic, amb el rang d'àrea, dirigirà i coordinarà les funcions de la Subsecretaria en matèria d'anàlisi, estudis, estadística, règim jurídic, coordinació administrativa i relacions amb la Unió Europea.
  
4. L'Àrea de Gestió Financera de la Política Agrària Comuna dirigirà i coordinarà les funcions de la Subsecretaria en matèria de programació, anàlisi i seguiment de fons agraris de la Unió Europea, les funcions corresponents a la comptabilitat dels pagaments de les despeses corresponents a la política agrícola comuna, en els termes previstos en l'article 4 del Decret 178/1996, de 2 d'octubre, del Govern Valencià, així com les funcions de cobrament en període executiu dels crèdits de l'organisme pagador del FEOGA-Garantia a la Comunitat Valenciana establides en el Decret 75/2001, de 2 d'abril, del Consell de la Generalitat.
  
5. L'Àrea de Foment i Garantia Agrària dirigirà i coordinarà les funcions de la Subsecretaria relatives a la garantia agrària, protecció de rendes agràries, mercats agraris, ajudes estructurals i sostenibilitat agrària. Així mateix, li correspondrà, quan siga competent per raó de la matèria, l'autorització dels pagaments derivats de la resolució de sol'licituds d'ajuda o de les mesures d'intervenció i regulació de mercats, corresponents a la Secció Garantia del Fons Europeu d'Orientació i Garantia Agrària (FEOGA), a la Comunitat Valenciana. En els casos d'absència, vacant o malaltia, del titular de l'àrea, s'aplicarà el que preveu l'article 3 per als directors generals.
  
TÍTOL III
  
De l'organització territorial
  
Article 16. Estructura bàsica
  
Per a la gestió desconcentrada de les seues competències, la Conselleria d'Agricultura, Pesca i Alimentació s'organitza territorialment en Direccions Territorials i en Oficines Comarcals.
  
Article 17. Direccions Territorials
  
1. En cada una de les tres províncies, una Direcció Territorial, dependent orgànicament de la Subsecretaria i funcionalment de la Secretaria Autonòmica d'Agricultura i Desenrotllament Rural, a través de les Direccions Generals competents per raó de la matèria, gestionarà les competències que se li atribuïxen en matèria agrària, ramadera, pesquera i alimentària.
  
2. Al front de cada Direcció Territorial, un director territorial dirigirà i coordinarà les Oficines Comarcals de la seua província, així com les restants unitats i seccions administratives adscrites a la Direcció Territorial, i vetlarà pel seu funcionament correcte, adoptant a este efecte les mesures que siguen necessàries, i exercint totes aquelles facultats que se li deleguen o assignen.
  
Article 18. Organització territorial
  
Les Oficines Comarcals de la Conselleria d'Agricultura, Pesca i Alimentació són unitats administratives territorialment desconcentrades, orgànicament adscrites a la Direcció General de Desenrotllament Rural i Cooperativisme, i funcionalment dependents dels òrgans directius que corresponguen per raó de la matèria.
  
Exerciran les funcions d'informació i d'assistència als ciutadans, formació i capacitació dels professionals del sector, la tramitació d'expedients d'ajudes i subvencions i el subministrament de dades i informació als centres superiors i directius de la Conselleria.
  
DISPOSICIONS ADDICIONALS
  
Primera
  
Les referències que les disposicions vigents facen a unitats de la Conselleria d'Agricultura, Pesca i Alimentació s'entendran referides als òrgans previstos en este reglament, d'acord amb les competències que els han sigut atribuïdes.
  
Segona
  
En tant la Conselleria d'Economia, Hisenda i Ocupació no efectue les modificacions pressupostàries derivades del present reglament, els distints centres directius gestionaran els crèdits relatius a les competències que els han sigut atribuïdes.
  
Tercera
  
Sense perjuí del que disposa este reglament, les funcions que s'atribuïxen als distints òrgans de la Conselleria en matèria d'investigació i d'innovació tecnològica i d'assumptes econòmics s'entendran sotmeses a les competències que corresponen a les Comissions Delegades creades sobre les esmentades matèries.
  
DISPOSICIONS TRANSITÒRIES
  
Primera
  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria, sense perjuí de la competència per a resoldre dels òrgans als quals els ha sigut atribuïda; la seua retribució es realitzarà a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.
  
Segona
  
Als efectes del que establix l'apartat anterior, les unitats la denominació de les quals no haja canviat passaran a dependre, amb els seus actuals mitjans personals i materials, de les unitats superiors que establix este reglament.
  
DISPOSICIÓ DEROGATÒRIA
  
Queden derogades, amb caràcter general, totes les disposicions del mateix rang o d'un rang inferior que s'oposen al present decret i, de manera expressa, els Decrets 118/2003, d'11 de juliol i 194/2003, de 3 d'octubre, tots dos del Consell de la Generalitat.
  
DISPOSICIONS FINALS
  
Primera
  
Es faculta el conseller d'Agricultura, Pesca i Alimentació per a dictar totes les disposicions que requerisca el desenrotllament i l'execució del present decret, en compliment del que disposa l'article 71 de la Llei de Govern Valencià.
  
Segona
  
El present decret entrarà en vigor el dia 1 de gener de l'any 2006.
  
València, 21 d'octubre de 2005
  
El president de la Generalitat,
  
FRANCISCO CAMPS ORTIZ
  
El conseller d'Agricultura, Pesca i Alimentació,


Còpia Permalink ELI